**Ion Chicu** (født 28. februar 1972) er en moldovsk politiker som var statsminister i Moldova mellom 14. november 2019 og 31. desember 2020. Han etterfulgte Maia Sandu som gikk av etter et mistillitsvotum i parlamentet.

Biografi
--------

Chicu (til venstre) med Moldovas nasjonale sikkerhetsrådgiver Victor Gaiciuc (nr. to fra venstre), Moldovas president Igor Dodon og forsvarsminister Pavel Voicu (til høyre) i august 2019.
Han er født 28. februar 1972 i landsbyen Pîrjolteni i  Călărași-distriktet i Moldova. Han er utdannet ved Akademiet for økonomiske studier i Moldova og fra 2005 arbeidet han ved finans- og handelsdepartementet. Han avanserte til vise-finansminister og fra april 2008 til september 2009 var han rådgiver for økonomi og eksterne relasjoner for statsminister Vasile Tarlev. I januar 2018 ble han generalsekretær i finansdepartementet og 30. desember samme år overtok han som finansminister etter Octavian Armașu i regjeringen til Pavel Filip. Han gikk av sammen med resten av regjeringen under den konstitusjonelle krisen i Moldova i juni 2019. 14. november 2019 ble han utnevnt til statsminister etter at Maia Sandu (som var statsminister fra juni 2019) måtte gå av etter et mistillitsvotum i nasjonalforsamlingen. Hans regjering ble godkjent av president Igor Dodon. 20. november var han i Moskva og hadde samtaler med Russlands statsminister Dmitri Medvedev.

I mai 2020 hevdet Chicu i en Facebook-diskusjon med Romanias europaparlamentsmedlem Sigfried Muresan at Romania var europas mest korrupte land. Dette skapte stor diskusjon i Romania, og det ble foreslått å inndra Chicos romanske statsborgerskap. Samarbeidet mellom de to landene angående bekjempelsen av covid-19-pandemien fortsatte imidlertid. Chicu ba senere om unnskyldning i et møte med Romanias ambassadør i Moldova, Daniel Ioniță, og takket for hjelpen til Moldova under pandemien.

Regjeringen Chicu gikk av 23. desember 2020 angivelig for å påskynde nyvalg til parlamentet. Avgangen skjedde samtidig med at den nyvalgte pro-vestlige presidenten Maia Sandu tiltrådte. Chicu fortsatte som fungerende statsminister, men han nektet å sitte helt til en ny regjering var dannet. Den 31. desember 2020 ble han erstattet av Aureliu Ciocoi.

I 2021 stiftet han Partiet for utvikling og konsolidering av Moldova.

Referanser
----------

1. ↑  «Moldova's fledgling government felled by no-confidence vote». Reuters. 12. november 2019.
2. ↑  «Moldova’s Parliament Backs Ion Chicu as New PM». 14. november 2019.
3. ↑  «Moldovas New Prime Minister Chicu Plans To Visit Moscow Later This Week». UrduPoint. 18. november 2019.
4. ↑  Mădălin Necșuțu (25. mai 2020). «Moldova PM sparks feud with Romania over corruption claim». Balkan Insight.
5. ↑  «Moldova lurches toward snap elections after PM, cabinet resign». Radio Free Europe/Radio Liberty. 23. desember 2020.
6. ↑  «Moldovas statsminister trekker seg etter valget av provestlig president». Sunnmørsposten. 24. desember 2020.
7. ↑  «Moldova's President Names Acting Prime Minister, Repeats Call For Snap Parliamentary Elections». Radio Free Europe/Radio Liberty. 1. januar 2021.
8. ↑  Valentina Ursu (3. april 2021). «Ion Chicu: Dacă noi nu înțelegem că cineva ne scindează artificial, vom dispărea ca popor și ca stat (VIDEO)» **(rumensk)**. Radio Europa Liberă Moldova.

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** GND
 |